મોં મચકોડીને ‘સાલ મુબારક’ કહેવામાં એક ફાયદો એ પણ ખરો કે આપણે એક તીરથી બે નિશાન મારી શકીએ. ખરેખર જેમની સામે આપણે મોં મચકોડવા ઈચ્છીએ છીએ છતાં ક્યારેય એમ નથી કરી શકતાં ! (એમની પાછળ કોણ જાણે કેટલીય વાર મોં મચકોડતા હોઈશું.) એમને આમ મોં મચકોડીને ‘સાલ મુબારક’ કહીને પરમ સંતોષની લાગણીથી ભર્યાં ભર્યાં બની જઈશું. આ હા હા . . . . ! રોજ નવું વર્ષ આવે તો કેવું સારું ? ને જેમને આપણે દિલથી શુભેચ્છા આપવા માંગીએ તેમની સામે મોં મચકોડતાં મચકોડતાં હસી પડીને અને સામે એમને હસાવીને લોટપોટ કરીને સંતોષની પરમ લાગણીથી ભર્યાં ભર્યાં બની જઈશું. નવો વિચાર સારો હોય ને બધાંને ગમી જાય તો તરત જ લોકપ્રિય થઈ જતાં એને વાર નથી લાગતી. મને તો ખાતરી જ છે કે મારો આ તદ્દન મૌલિક ને નવો જ (હજી કાલે જ આવેલો !) વિચાર જરૂર સૌને ગમશે. તો પછી, હજી તો સવાર જ પડી છે. કોઈ તમારે ત્યાં અત્યારમાં તો નહીં જ પધાર્યું હોય ને તમે પણ નિરાંતે જ છાપું વાંચતાં હશો. અરીસામાં જોઈ મોં મચકોડવાની પ્રેક્ટિસ શરૂ કરી દો ને ઘરમાં પણ સૌને શીખવી દો. મજા આવશે. તમારું નવું વર્ષ નવી રીતે, હસતાં હસતાં શરૂ થશે ને એનો લાભ તમને આખું વર્ષ થશે. મને ઘણો જ અફસોસ છે કે, મારે તમને આ લેખ લખીને ‘સાલ મુબાર્ક’ કહેવું પડે છે. બાકી તો મોં મચકોડવાની કેટલી મજા આવે ? સૌને સાલ – મુબારક.